Somatostatiinireseptoreiden PET-TT

Sinulle on varattu Somatostatiinireseptoreiden PET-TT\* - tutkimus. PET-kuvauksella paikannetaan radioaktiivisen merkkiaineen (radiolääkkeen) avulla kasvaimia, jotka sisältävät somatostatiinireseptoreita, esim. neuroendokriiniset kasvaimet. Muutoksen tarkan sijainnin arvioimiseksi tehdään matala-annos TT-kuvaus, jossa käytetään röntgensäteilyä.

\* PET = positroniemissiotomografia TT= tietokonetomografia

Tutkimukseen valmistautuminen

* Varaa tutkimukseen aikaa n. kolme tuntia.
* Tutkimuspäivänä voit syödä, juoda ja ottaa lääkkeesi normaalisti.
* Mikäli käytät Sandostatinia tai Somatuline Autogelia, noudata hoitavalta lääkäriltä saamaasi lääkitysohjetta. Pitkävaikutteinen Sandostatin Lar tai Somatuline Autogel tulisi olla tauolla 3–4 viikkoa ennen kuvausta ja lyhytvaikutteinen Sandostatin 1 vuorokauden. Kuvaus voidaan tehdä myös ilman taukoa.
* Metalliesineet häiritsevät kuvausta. Valitse sellaiset vaatteet, joissa on mahdollisemman vähän nappeja, vetoketjuja, metallikoristeita yms.
* Kuvauksessa käytettävä radiolääke annostellaan painon mukaan. Ole ystävällinen ja ilmoita painosi sekä pituutesi ennen tutkimuspäivää soittamalla 040 1344566 arkisin klo 12:00–14.00
* tai voit lähettää tekstiviestin numeroon 040 1344370 (esim. Matti Meikäläinen tutk. pvm 14.12.2017 paino 75kg, pituus 175cm).

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e -pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle emme yleensä tee tutkimusta. Raskaustesti antaa luotettavan tuloksen vasta, jos kuukautiset ovat myöhässä.

Radiolääkettä siirtyy äidinmaitoon. Radiolääkkeen saamisen jälkeen imetyksessä tulee pitää 8 tunnin tauko. Tänä aikana kertyvä maito on hävitettävä. Läheistä kanssakäymistä vauvojen kanssa tulee välttää 8 tunnin ajan.

Tutkimuksen suorittaminen

* Radiolääke ruiskutetaan kyynärtaipeen laskimoon isotooppiosastolla.
* Kuvaus aloitetaan tunnin kuluttua radiolääkkeen annosta keskusröntgenissä.
* Kuvauksen aikana makaat selällään liikkumatta. Vaatteet saavat olla päällä.
* Tarvittaessa voidaan antaa rentouttavaa lääkettä.
* Kuvaus kestää noin 30 minuuttia.
* Vastauksen tutkimuksesta saat hoitavalta lääkäriltäsi.

Tutkimuksen jälkeen huomioitavaa

Radiolääke ei vaikuta vointiinne ja häviää elimistöstänne tutkimuspäivän kuluessa.

Kuvauksen jälkeen olisi hyvä juoda normaalia enemmän ja virtsata usein virtsarakon sädeannoksen pienentämiseksi. Ylimääräinen radiolääke poistuu elimistöstä virtsan mukana. Miestenkin tulee virtsata istualtaan. Virtsaamisen jälkeen virtsaputken suu ja ympäristö pyyhitään huolellisesti paperilla. Lopuksi pestään kädet. Iholla ja vaatteilla olevat radioaktiiviset virtsatipat saattavat häiritä kuvan tulkintaa.

Radiolääke lähettää jonkin verran säteilyä lähiympäristöönne tutkimuspäivän ajan. Muille ihmisille aiheutuva säteilyannos on kuitenkin niin pieni, ettei varotoimia tarvita. Vältä kuitenkin läheistä kanssakäymistä vauvojen kanssa 8 tunnin ajan.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Radiolääkkeen antamisen jälkeen sinut ohjataan kuvaukseen Keskusröntgeniin AULA 1.

Tarkempia tietoja tutkimuksesta saat numerosta 040 1344566 arkisin klo 12:00–14.00.